VYKONÁVACIE NARIADENIE KOMISIE (EÚ) 2019/2029

z 29. novembra 2019,

ktorým sa udeľuje autorizácia Únie pre samostatný biocídny výrobok „CVAS Disinfectant product based on Propan-2-ol“

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 44 ods. 5 prvý pododsek,

keďže:

(1) Spoločnosť SCC GmbH (v mene spoločnosti CVAS Development GmbH) podala 29. júna 2016 žiadosť v súlade s článkom 43 ods. 1 nariadenia (EÚ) č. 528/2012 o autorizáciu samostatného biocídneho výrobku s názvom „CVAS Disinfectant product based on Propan-2-ol“, ktorý patrí medzi výrobky typu 2 a 4 opísané v prílohe V k uvedenému nariadeniu, a poskytla písomné potvrdenie o súhlase príslušného orgánu Nemecka túto žiadosť vyhodnotiť. Žiadosť bola zaregistrovaná v registri pre biocídne výrobky pod číslom BC-DH025620-60.

(2) „CVAS Disinfectant product based on Propan-2-ol“ obsahuje propán-2-ol ako účinnú látku, ktorá je zaradená do zoznamu schválených účinných látok Únie podľa článku 9 ods. 2 nariadenia (EÚ) č. 528/2012.

(3) Hodnotiaci príslušný orgán predložil 17. augusta 2018 v súlade s článkom 44 ods. 1 nariadenia (EÚ) č. 528/2012 hodnotiacu správu a závery svojho hodnotenia Európskej chemickej agentúre (ďalej len „agentúra“).

(4) Agentúra predložila Komisii 25. marca 2019 stanovisko (2), návrh zhrnutia charakteristík biocídneho výrobku (ďalej len „zhrnutie charakteristík výrobku“) „CVAS Disinfectant product based on Propan-2-ol“ a záverečnú hodnotiacu správu o samostatnom biocídnom výrobku v súlade s článkom 44 ods. 3 nariadenia (EÚ) č. 528/2012. Agentúra vo svojom stanovisku dospela k záveru, že „CVAS Disinfectant product based on Propan-2-ol“ je samostatný biocídny výrobok v zmysle článku 3 ods. 1 písm. r) nariadenia (EÚ) č. 528/2012, pre ktorý možno udeliť autorizáciu Únie podľa článku 42 ods. 1 uvedeného nariadenia, a že pri súlade s návrhom zhrnutia charakteristík výrobku spĺňa podmienky uvedené v článku 19 ods. 1 uvedeného nariadenia.

(5) Agentúra predložila Komisii 3. júna 2019 návrh zhrnutia charakteristík výrobku vo všetkých úradných jazykoch Únie v súlade s článkom 44 ods. 4 nariadenia (EÚ) č. 528/2012.

(6) Komisia súhlasí so stanoviskom agentúry, a preto sa domnieva, že je vhodné udeliť autorizáciu Únie pre „CVAS Disinfectant product based on Propan-2-ol“.

(7) Opatrenia stanovené v tomto nariadení sú v súlade so stanoviskom Stáleho výboru pre biocídne výrobky,

PRIJALA TOTO NARIADENIE:

Článok 1 Spoločnosti CVAS Development GmbH sa udeľuje autorizácia Únie s autorizačným číslom EU-0020461-0000 na sprístupnenie samostatného biocídneho výrobku „CVAS Disinfectant product based on Propan-2-ol“ na trhu a jeho používanie v súlade so zhrnutím charakteristík biocídneho výrobku uvedeným v prílohe. Autorizácia Únie je platná od 24. decembra 2019 do 30. novembra 2029.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 29. novembra 2019 Za Komisiu predseda Jean-Claude JUNCKER

(1) Ú. v. EÚ L 167, 27.6.2012, s. 1.

(2) ECHA opinion of 28 February 2019 on the Union authorisation of „CVAS Disinfectant product based on Propan-2-ol“ (ECHA/BPC/222/2019) [Stanovisko agentúry ECHA z 28. februára 2019 o autorizácii Únie pre „CVAS Disinfectant product based on Propan-2-ol“ (ECHA/BPC/222/2019)].